
HackSynth - Nagy nyelvi modell alapú ügynök és kiértékelő keretrendszer autonóm sérülékenységteszteléshez

Kulcsszavak: Kiberbiztonság;Mesterséges intelligencia;Sérülékenységtesztelés;Nagy nyelvi modellek;MI-ügynökök
A kiberfenyegetések gyors növekedése, valamint a támadási módszerek egyre kifinomultabbá válása igényt teremt robusztus és skálázható kiberbiztonsági megoldások iránt. A számítógépes rendszerek elleni kibertámadások szimulálása kritikus fontosságú a biztonsági rések azonosításában. A penetrációs tesztelés hagyományosan nagymértékben támaszkodik emberi szakértőkre, azonban a rendszerek bonyolultságának és a potenciális sérülékenységek számának növekedésével a manuális megközelítés egyre kevésbé praktikus, és egyre inkább humánerőforrás-igényes.
Ezen problémák megoldására a dolgozatunkban bemutatjuk a HackSynth-et, egy új, nagy nyelvi modell (Large Language Model, LLM) alapú ügynököt, amely képes autonóm sérülékenységtesztelésre. A HackSynth architektúrája két modult tartalmaz, a Tervezőt és az Összegzőt, amelyek feladata parancsok generálása, illetve a kapott válaszok feldolgozása iteratív módon. A HackSynth sérülékenységtesztelési képességeinek értékeléséhez két új, Capture The Flag (CTF) feladatokból álló benchmarkot készítettünk, amelyek a PicoCTF és OverTheWire platformokon alapulnak. A két gyűjtemény együtt kétszáz CTF feladatot tartalmaz, hat kategóriából és változatos nehézségi szintekből. Ezzel szabványos keretrendszert biztosít penetrációs tesztelő ügynökök kiértékelésére.

Az új benchmarkokat felhasználva részletes méréseken keresztül elemezzük a HackSynth olyan alapvető paramétereinek teljesítményre, hibázásra való hatását, mint a meghajtó LLM kreativitásának szintje (temperature és top-p) vagy a válaszokból felhasznált tokenek mennyisége. Méréseinkkel több nyílt és zárt LLM-mel meghajtott ügynök képességeit hasonlítottuk össze. Kísérleteink során azt tapasztaltuk, hogy a HackSynth hatékonyan képes megoldani a CTF feladatok jelentős részét. Ezenkívül biztonsági értékelést végeztünk, amely kiemelte, hogy az autonóm ügynökök kiberbiztonsági kontextusban történő felhasználása során robusztus védelmeket kell alkalmazni annak nem szándékos viselkedésének megelőzése érdekében.
Eredményeink azt mutatják, hogy az LLM alapú autonóm penetrációs tesztelés egy ígéretes irány, emellett hangsúlyozzuk a kapcsolódó biztonsági intézkedések szükségességét is. A HackSynth sérülékenységtesztelő ügynök és a két benchmark nyilvánosan elérhetőek, hogy ezzel is segítsék az autonóm kiberbiztonsági megoldások kutatását.
A kutatás az ELTE Matematikai Intézet Mesterséges Intelligencia Kutatócsoportjában önálló projektként, a szerzők kizárólagos munkájaként valósult meg.



